Document ID: 32011R0926

KOMISSION TÄYTÄNTÖÖNPANOASETUS (EU) N:o 926/2011,
annettu 12 päivänä syyskuuta 2011,
neuvoston päätöksen 2009/470/EY täytäntöönpanemiseksi rehuja ja elintarvikkeita sekä eläinten terveyttä varten nimetyille EU:n vertailulaboratorioille myönnettävän unionin rahoitustuen osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (1) ja erityisesti sen 31 artiklan 2 kohdan,
sekä katsoo seuraavaa:
(1)
Päätöksessä 2009/470/EY säädetään menettelyistä, jotka koskevat unionin osallistumista eläinlääkintäalan tarkastustoimenpiteiden rahoitukseen. Kyseisen päätöksen mukaan unioni osallistuu eläinlääkärintarkastusten tehostamiseen myöntämällä tukea EU:n yhteys- ja vertailulaboratorioille. Siinä säädetään, että EU:n yhteys- tai vertailulaboratorioksi unionin eläinlääkintälainsäädännön mukaisesti nimetty sekä säädetyt velvollisuudet ja vaatimukset täyttävä laboratorio voi saada unionin tukea.
(2)
Rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 882/2004 (2) vahvistetaan rehuja ja elintarvikkeita varten sekä eläinten terveyttä ja eläviä eläimiä varten nimettyjen EU:n vertailulaboratorioiden yleiset tehtävät, velvollisuudet ja vaatimukset. EU:n vertailulaboratoriot rehuja ja elintarvikkeita varten on lueteltu kyseisen asetuksen liitteessä VII olevassa I osassa ja EU:n vertailulaboratoriot eläinten terveyttä ja eläviä eläimiä varten samassa liitteessä olevassa II osassa.
(3)
Yhteisön taloudellisen tuen myöntämisestä yhteisön vertailulaboratorioille rehuja, elintarvikkeita ja eläinten terveyttä koskevilta osin 28 päivänä marraskuuta 2006 annetussa komission asetuksessa (EY) N:o 1754/2006 (3) säädetään EU:n vertailulaboratorioiden toimintaan päätöksen 2009/470/EY 31 artiklan ja asetuksen (EY) N:o 882/2004 32 artiklan mukaisesti sekä seminaarien järjestämiseen myönnettävää unionin taloudellista tukea koskevista yksityiskohtaisista säännöistä.
(4)
Asetuksen (EY) N:o 1754/2006 mukaan komission ja yksittäisten EU:n vertailulaboratorioiden välisistä suhteista on määrättävä yhteistyösopimuksilla. Yhteistyösopimukset tehdään viideksi vuodeksi, ja niihin liitetään monivuotinen työohjelma.
(5)
EU:n vertailulaboratoriot luetellaan asetuksen (EY) N:o 882/2004 liitteessä VII. Yhteinen tutkimuskeskus nimettiin vertailulaboratorioksi eräitä aloja varten. Koska se on komission pääosasto, siihen ei sovelleta tätä asetusta. Yhteiselle tutkimuskeskukselle myönnettävää unionin rahoitustukea koskevat säännöt vahvistetaan vuosittain tehtävässä hallinnollisessa sopimuksessa.
(6)
Tiettyjen EU:n vertailulaboratorioiden toimintaa varten myönnettävän unionin vuotuisen rahoitustuen määrä päätetään vuosittain rehujen ja elintarvikkeiden turvallisuutta sekä eläinten terveyttä ja eläviä eläimiä koskevilla vuotuisilla rahoituspäätöksillä.
(7)
Vuonna 2008 komission sisäisen tarkastuksen osasto (IAS) suoritti elintarvikkeiden turvallisuuteen, eläinten terveyteen ja hyvinvointiin sekä kasvinterveyteen liittyvien avustusten hallinnointia koskevan tarkastuksen. IAS:n päätelmänä oli, että elintarvikkeiden ja rehujen sekä eläinten terveyden alalla toimiville EU:n vertailulaboratorioille myönnettävää unionin rahoitustukea koskevia yksityiskohtaisia sääntöjä olisi yksinkertaistettava. Sääntöjen yksinkertaistamiseksi IAS ehdotti, että komissio jatkaa vuotuisten rahoituspäätösten tekemistä vuosittain, mutta yhteistyösopimuksia komission ja kunkin yksittäisen EU:n vertailulaboratorion välillä ei tarvita.
(8)
EU:n vertailulaboratorioiden kokouksia ja koulutustoimia on järjestettävä säännöllisesti. Sen vuoksi kokoukset ja koulutustoimet olisi lisättävä tässä asetuksessa lueteltuihin tukikelpoisiin menoihin.
(9)
Varainhoidon valvontaan sovelletaan yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (4) 9, 36 ja 37 artiklan säännöksiä.
(10)
Koska asetukseen (EY) N:o 1754/2006 on tehtävä eräitä muutoksia, se on selvyyden vuoksi syytä kumota ja korvata tällä asetuksella ottaen huomioon asetus (EY) N:o 882/2004.
(11)
Tätä asetusta on tarpeen soveltaa kaikkiin niihin EU:n vertailulaboratorioihin, joiden yhteistyötä koskevien puitesopimusten voimassaolo päättyy vuonna 2011 tai joiden yhteistyötä koskevat puitesopimukset päätetään yhteisestä sopimuksesta. Niihin EU:n vertailulaboratorioihin, joiden yhteistyötä koskevia puitesopimuksia ei päätetä, sovelletaan edelleen asetusta (EY) N:o 1754/2006.
(12)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
I LUKU
YLEISET SÄÄNNÖKSET
1 artikla
Kohde
Tällä asetuksella säädetään asetuksen (EY) N:o 882/2004 ja päätöksen 2009/470/EY täytäntöönpanosäännöistä, jotka koskevat asetuksen (EY) N:o 882/2004 32 artiklan 7 kohdassa ja päätöksen 2009/470/EY 31 artiklan 1 kohdassa säädetyn, EU:n vertailulaboratorioiden, jäljempänä ’laboratoriot’, yhteistä tutkimuskeskusta lukuun ottamatta, toimintaan sekä seminaarien järjestämiseen tarkoitetun unionin rahoitustuen myöntämisjärjestelyjä.
Tätä asetusta sovelletaan kaikkiin niihin EU:n vertailulaboratorioihin, joiden yhteistyötä koskevan puitesopimuksen voimassaolo päättyy vuonna 2011 tai joiden yhteistyötä koskeva puitesopimus päätetään yhteisestä sopimuksesta. Niihin EU:n vertailulaboratorioihin, joiden yhteistyötä koskevaa puitesopimusta ei päätetä, sovelletaan edelleen asetusta (EY) N:o 1754/2006.
2 artikla
Työohjelma ja alustava talousarvio
1. Laboratorioiden on kunakin kalenterivuonna ”n” viimeistään 1 päivänä syyskuuta
a)
laadittava yhteistyössä komission yksiköiden kanssa suunnitelma kalenterivuodeksi ”n + 1” kaavailluista unionin toimista, seminaarien järjestäminen mukaan lukien, jäljempänä ’työohjelma’;
b)
toimitettava komissiolle
i)
työohjelma;
ii)
alustava talousarvio työohjelmasta aiheutuvista kustannuksista kunkin toimen osalta, jäljempänä ’alustava talousarvio’.
2. Laboratorioiden on toimitettava alustava talousarvio sähköisessä muodossa liitteiden I a ja I b mukaisesti.
3 artikla
Muuntokurssi
Muina valuuttoina kuin euroina esitettyihin alustaviin talousarvioihin komissio soveltaa ensimmäistä vuoden ”n” syyskuussa vahvistettua muuntokurssia, joka on julkaistu Euroopan unionin virallisen lehden C-sarjassa.
4 artikla
Hyväksyntä
Komissio hyväksyy vuotuisen rahoituspäätöksen, jäljempänä ’vuotuinen rahoituspäätös’, jolla se vahvistaa kaikkien laboratorioiden työohjelmat ja niihin liittyvät talousarviot.
Työohjelmiin tehtäviin muutoksiin tarvitaan komissiolta saatu kirjallinen ennakkohyväksyntä.
5 artikla
Ennakko
Komission hyväksyttyä vuotuisen rahoituspäätöksen laboratoriot voivat pyytää ennakkomaksua enintään 70 prosenttia työohjelmalleen myönnetystä kokonaistuesta.
6 artikla
Tuen maksaminen
Työohjelmille myönnetyn unionin rahoitustuen loppusumma maksetaan laboratorioille sen jälkeen, kun 11 ja 16 artiklassa tarkoitetut rahoituskertomukset ja tekniset kertomukset on hyväksytty, edellyttäen että laboratoriot
a)
ovat tosiasiallisesti toteuttaneet työohjelman;
b)
ovat toimittaneet rahoituskertomukset ja tekniset kertomukset mainituissa artikloissa säädettyjen määräaikojen puitteissa.
7 artikla
Todistusasiakirjat
1. Laboratorioiden on kirjattava työohjelman kustannukset kustannuslaskentajärjestelmäänsä ja säilytettävä kaikki alkuperäiset tositteet tai niiden oikeaksi todistetut jäljennökset seitsemän vuoden ajan varainhoidon valvontaa varten.
2. Laboratorioiden on säilytettävä kaikki unionin rahoitustukea saavaan työohjelmaan liittyvät alkuperäiset todistusasiakirjat tai niiden oikeaksi todistetut jäljennökset.
3. Todistusasiakirjat, joilla todennetaan kaikki korvaushakemuksen mukaiset kustannukset, on pyynnöstä toimitettava komissiolle.
8 artikla
Tarkastukset
Varainhoidon valvontaan sovelletaan asetuksen (EY) N:o 1290/2005 9, 36 ja 37 artiklan säännöksiä.
II LUKU
LABORATORIOIDEN TOIMINTA SEMINAARIEN JÄRJESTÄMISTÄ LUKUUN OTTAMATTA
9 artikla
Määritelmä
Laboratorioiden toiminnaksi määritellään ne tehtävät, jotka johtuvat asetuksen (EY) N:o 882/2004 32 artiklassa laboratorioille asetettujen velvollisuuksien täyttämisestä.
10 artikla
Tukikelpoisuus
1. Laboratorioiden toimintaan myönnettävän tuen puitteissa ovat tukikelpoisia kustannukset, jotka aiheutuvat laboratorioiden tehtäviä hoitavasta henkilöstöstä, alihankinnasta, tuotantohyödykkeistä, kulutushyödykkeistä, näytteiden lähettämisestä vertailukokeisiin, työmatkoista, kokouksista, koulutustoimista ja yleismenoista.
2. Edellä 1 kohdassa tarkoitetut kustannukset ovat tukikelpoisia asianomaisessa vuotuisessa rahoituspäätöksessä vahvistetuissa rajoissa ja liitteessä II vahvistettujen tukikelpoisuussääntöjen mukaisesti.
3. Laboratorioiden on toimitettava kirjallinen pyyntö komission ennakkohyväksyntää varten, jos ne haluavat lisätä jonkin otsakkeen (henkilöstö, alihankinta, tuotantohyödykkeet, kulutushyödykkeet, näytteiden lähettäminen vertailukokeisiin, työmatkat, kokoukset, koulutustoimet) ja/tai jonkin työohjelmassa mainitun toimen talousarviota yli 10 prosentilla, eikä vuotuisen rahoituspäätöksen mukainen tukikelpoisten kustannusten kokonaismäärä saa ylittyä.
11 artikla
Laboratorioiden toimintaa koskevien kertomusten esittäminen
1. Laboratorioiden on toimitettava komissiolle viimeistään 31 päivänä maaliskuuta kalenterivuonna ”n + 2” seuraavat kertomukset:
a)
paperiversio ja sähköinen versio laboratorion rahoituskertomuksesta, joka on laadittu liitteiden III a ja III b mukaisesti;
b)
laboratorion toimintaa koskeva tekninen kertomus, jonka laboratorion tekninen johtaja on varmentanut.
Kokouksia ja koulutustoimia koskeva rahoituskertomus on kuitenkin laadittava ja toimitettava 16 artiklan mukaisesti.
Postileimaa pidetään osoituksena rahoituskertomuksen ja teknisen kertomuksen lähettämispäivästä.
2. Unionin rahoitustukea voidaan vähentää, jos työohjelmaa ei panna täytäntöön tosiasiallisesti ja/tai kokonaan.
3. Jos rahoituskertomuksia ja teknisiä kertomuksia ei lähetetä 1 kohdassa säädetyssä määräajassa, unionin rahoitustukea vähennetään.
Jos toimittamiselle asetettu määräaika ylittyy enemmän kuin kuukauden, unionin rahoitustukea vähennetään 25 prosentilla.
Jos toimittamiselle asetettu määräaika ylittyy enemmän kuin kaksi kuukautta, unionin rahoitustukea vähennetään 50 prosentilla.
Jos toimittamiselle asetettu määräaika ylittyy enemmän kuin kolme kuukautta, unionin rahoitustukea vähennetään 75 prosentilla.
Jos toimittamiselle asetettu määräaika ylittyy enemmän kuin neljä kuukautta, unionin rahoitustukea vähennetään 100 prosentilla.
12 artikla
Muina valuuttoina kuin euroina suoritettujen maksujen muuntokurssi
Muina valuuttoina kuin euroina esitettyjen loppusummia koskevien maksupyyntöjen osalta komissio soveltaa ensimmäistä vuoden ”n” maaliskuussa vahvistettua muuntokurssia, joka on julkaistu Euroopan unionin virallisen lehden C-sarjassa.
Muina valuuttoina kuin euroina esitettyjen kokouksiin ja koulutustoimiin liittyvien loppusummien maksupyyntöjen osalta muuntokurssina on kuitenkin 17 artiklassa säädetty kurssi.
13 artikla
Arvonlisävero
Tämän asetuksen mukaisiin tukikelpoisiin kustannuksiin luetaan laboratorioiden maksama arvonlisävero, jota ei palauteta, edellyttäen, että laboratoriot toimittavat yhdessä 11 artiklan 1 kohdassa säädetyn rahoituskertomuksen kanssa kyseisen jäsenvaltion valtiovarainministeriön tai vastaavan viranomaisen antaman todistuksen siitä, että laboratorio on kokonaan tai osittain vapautettu arvonlisäverosta ja että sen toimiala on vapautettu kyseisestä verosta.
III LUKU
SEMINAARIEN JÄRJESTÄMINEN
14 artikla
Määritelmä
Seminaarilla tarkoitetaan vuosittaista tiedotus- ja koordinointipäivää, johon laboratoriot kutsuvat kaikki kansalliset vertailulaboratoriot.
15 artikla
Tukikelpoisuus
1. Seminaarien järjestämisen osalta ovat tukikelpoisia enintään 32 osallistujan matka- ja hotellikustannukset ja päivärahat seminaareissa, joihin on kutsuttu vähintään yksi osallistuja jokaisesta jäsenvaltiosta.
2. Seminaarien järjestämisen osalta ovat lisäksi tukikelpoisia enintään kolmen seminaariin kutsutun esiintyjän matka- ja hotellikustannukset ja päivärahat.
3. Seminaarien järjestämisen osalta ovat lisäksi tukikelpoisia enintään kymmenen seminaariin osallistuvan kolmannen maan edustajan matka- ja hotellikustannukset ja päivärahat.
4. Edellä 1, 2 ja 3 kohdassa tarkoitetut seminaareihin liittyvät kustannukset ovat tukikelpoisia vuotuisissa rahoituspäätöksissä vahvistetuissa rajoissa ja liitteessä IV vahvistettujen tukikelpoisuussääntöjen mukaisesti. Poikkeuksista 1, 2 ja 3 kohtaan voidaan päättää asianmukaisesti perustelluissa tapauksissa vuotuisten rahoituspäätösten perusteella.
16 artikla
Seminaareja koskevien kertomusten esittäminen
1. Laboratorioiden on toimitettava komissiolle viimeistään kahden kuukauden kuluttua seminaarin pidosta
a)
paperiversio ja sähköinen versio seminaareja koskevasta rahoituskertomuksesta, joka on laadittu liitteen V mukaisesti;
b)
tekninen kertomus, jonka laboratorion tekninen johtaja on varmentanut.
Postileimaa pidetään osoituksena rahoituskertomuksen ja teknisen kertomuksen lähettämispäivästä.
2. Jos seminaaria koskevaa rahoituskertomusta ja teknistä kertomusta ei lähetetä 1 kohdassa säädetyssä määräajassa, unionin rahoitustukea vähennetään.
Jos toimittamiselle asetettu määräaika ylittyy enemmän kuin kuukauden, unionin rahoitustukea vähennetään 25 prosentilla.
Jos toimittamiselle asetettu määräaika ylittyy enemmän kuin kaksi kuukautta, unionin rahoitustukea vähennetään 50 prosentilla.
Jos toimittamiselle asetettu määräaika ylittyy enemmän kuin kolme kuukautta, unionin rahoitustukea vähennetään 75 prosentilla.
Jos toimittamiselle asetettu määräaika ylittyy enemmän kuin neljä kuukautta, unionin rahoitustukea vähennetään 100 prosentilla.
17 artikla
Muina valuuttoina kuin euroina suoritettujen maksujen muuntokurssi
Muina valuuttoina kuin euroina esitettyjen loppusummia koskevien maksupyyntöjen osalta komissio soveltaa ensimmäistä seminaarin pitokuukautena vahvistettua muuntokurssia, joka on julkaistu Euroopan unionin virallisen lehden C-sarjassa.
IV LUKU
LOPPUSÄÄNNÖKSET
18 artikla
Kumoaminen
Kumotaan asetus (EY) N:o 1754/2006.
Viittauksia asetukseen (EY) N:o 1754/2006 pidetään viittauksina tähän asetukseen.
19 artikla
Voimaantulo ja soveltaminen
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan laboratorioille myönnettävään unionin rahoitustukeen vuodesta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä syyskuuta 2011.

Labels: 7
19
5
6